text:
Yakobo udi ubatumina muoyo
1Yakobo, muhika wa Nzambi ne wa Mukelenge Yesu Kilisto, kudi ba bisamba dikumi ne bibidi badi bena tshimuangi, ndi nuela muoyo.
Bantu ba Nzambi basanke halua makenga anyi kuteta kua munda
2Bana betu, nububale bu disanka dionso hanuahona mu mateta a mishindu ya bungi; 3bualu bua nudi bamanye ne diteta dia ditabusha dienu didi dienzesha ditantamana. 4Ditantamana dikale ne mudimu wadi muimpe tshishiki, bua nuenu nuikale bakane tshishiki, bakumbane mu malu onso, kanui nuhanga mu bualu bumue.
5Kadi biahanga mukuabo wenu meshi, âlombe kudi Nzambi udi uha bonso ne mutshima mutoke kai ubatobolola; neamuhebue. 6Kadi alombe biandi ne ditabusha, kai ne mpata; bualu bua udi wela mpata udi ufuana divuala dia mai manene diendeshibua kudi luhehele ne diedibua mulu. 7Bua muntu au kedi meshi ne, Nengangate tshintu kudi Mukelenge; 8mmuntu wa mitshima Ibidi udi utatakana mu nshila yandi yonso.
9Muanʼetu wa mu Kilisto udi muhuekele atumbile mu dibandishibua diandi; 10ne mubanshi atumbile mu dihuekeshihua diandi; bualu bua yeye neajimine bu tshilongo tshia mu tshisuku. 11Bualu bua diba didi dibanda hohamue ne luhehele lua luiya lukole ne bidi bifubisha bisosa; ne tshilongo tshiabi tshidi tshimata hanshi ne bulengele bua mu mpala muatshi budi bujimina; muomumue kabidi, muntu mubanshi neajimisbibue mu nshila yandi.
Nzambi kena uteya bantu, mitshima mibi idi ibateya
12Muntu udi utantamana mu mateyi udi ne disanka; bualu bua hakamanabo kumujadika, neangate tshifulu tshia butumbi tshia muoyo tshiakalaya Mukelenge badi bamunanga. 13Muntu kambi biandi bamuteyabo ne, Ndi muteyibue kudi Nzambi; bualu bua Nzambi kena mumanye mua kuteyibua ne malu mabi, ne yeye muine kena uteya muntu; 14kudi muntu yonso udi uteyibua kudi lukuka luandi bamukokalu ne hamulobeshalu. 15Hashishe lukuka, himitalu, ludi lulela bubi: ne bubi, hakolabu budi bulela lufu. 16Bana betu bananga, kanudingibu. 17Kuha kuonso kuimpe ne diha dionso diakane tshishiki bidi bifuma mu diulu, bahueka hanshi bilua kudi Tatu wa munya, kudi kakui ne dikudimuka anyi mundidimbi wa tshintu tshidi tshinyunguluka. 18Bua mu disua diandi yeye wakatufuka ne dî dia bulelela, bua tuetu tuikale mamuma makuabo a kumudilu a bifukibua biandi.
Bantu ba Nzambi benze mei andi
19Bana betu bananga, mimanye bienu bualu ebu. Muntu yonso unvue biandi lubilu, atukishe kai muanze kuakula, kakuatshi tshishi lubilu; 20bualu bua tshishi tshia muntu katshiena tshienza malu makane a Nzambi. 21Nunku umushai bukoya buonso ne divulangana dia malu mabi, nuitabushe dî ne kalolo didi dikunyibua munda muenu, didi dimanye mua kusungila mioyo yenu. 22Kadi nuikale benji ba di, kanuikadi anu bunvui badi, bua nunku nudi nudidinga. 23Bualu bua bikala muntu munvui wa dî, kai muenji wadi, yeye udi bu muntu udi utangila mpala wandi mene mu ludimuenu; 24bua yeye udi uditangila, udi uya biandi, udi uhua muoyo lukasa bua mushindu wakadiye. 25Kadi udi utangilatangila mikenshi miakane tshishiki ya budishikaminyi, ne udi ushalamu, kai muikale munvui udi uhua muoyo, kadi muikale muenji wa mudimu udi uwenza, muntu eu neikale ne disanka mu kuenza kuandi. 26Biela muntu meshi ne, Ndi ndonda malu a Nzambi, hadiye kai ukanda ludimi luandi, kadi udi udinga mutshima wandi, bualu bua Nzambi bua muntu eu budi tshianana. 27Bualu bua Nzambi bua bushua ne budi kabui bunyanguka ku mesu kua Nzambi Tatu budi nunku, bua kuya kutangila bana ba nshîa ne bakashi ba mu lufuila mu dikenga diabo, ne bua kudilama kai ne ditoba dia ku malu a ha buloba.
Bena Kilisto kabikadi ne kansungunsungu
1Bana betu, kanuikadi ne ditabusha dia Mukelenge wetu Yesu Kilisto, Mukelenge wa butumbi, ne kansungunsungu kudi bantu. 2Bua biabuela muntu mu disangisha dienu ne tukanu tua ngolo ku minu yandi muluate bilulu bimpe; ne biabuela muntu muhele kabidi muluate bilulu bibi; 3binuatangila anu kudi muntu udi muluate bilulu bimpe, nuamba ne, Shikama biebe aha mu muaba muimpe; ne binuambila muntu muhele ne, Imanyina biebe aku, anyi, Shikama hanshi hehi ne tshitekelu tshianyi tshia makasa; 4kanuakutahulukangana munkatshi muenu, ne kanuakulua balumbuludi badi ne meshi mabi, anyi? 5Unvuai, bana betu bananga; Nzambi kakasungula bahele ba mu bintu bia ha buloba bua kuikalabo babanshi mu ditabusha ne bahianyi ba bukelenge buakalayeye badi bamunanga, anyi? 6Kadi nuenu nuakuhetula muntu muhele. Bantu babanshi kabena banuenzesha ku bukole, bobo bine kabena banukoka ku bilumbuluidi, anyi? 7Bobo kabena bahenda dina dia butumbi didibo banuidika, anyi? 8Kadi binuenza mukenshi wa butumbi, udi mufunda mu Mukanda wa Nzambi ne, Sua mukuenu bu mûdi mudisue, nudi nuenza bimpe; 9kadi binuikala ne kansungunsungu kudi bantu, nudi nuenza bualu bubi, nuakuhishibua bu bashihi ba mikenshi kudi mikenshi nkayai. 10Bua muntu yonso udi utumikila mikenshi ei mijima, bialendukeye ku mukenshi umue, wakulua mushihi wa mikemu yonso. 11Bualu bua nyeye wakuamba ne, Kuendi masandi, wakuamba kabidi ne, Kushihi muntu. Nunku biwikala kui muende masandi, kadi biwashiha muntu, wewe wakulua mushihi wa mikenshi yonso. 12Nuikale nuambe ne nuikale nuenze bu bantu badi bamba kulumbuluishibua kudi mukenshi wa budishikaminyi. 13Bualu bua dilumbulula kadiena ne luse kudi muntu udi kai muleshe bakuabo luse; luse ludi lutamba dilumbulula kutumba.
Kuitabusha ne kuenza
14Bana betu, dikuatshisha kai didi kudi muatu, biambeye ne, Ndi ne ditabusha, kadi yeye kena ne kuenza? Ditabusha adi didi dimanye mua kumusungila, anyi? 15Bikala muanʼetu mulume wa mu Kilisto anyi muanʼetu mukashi butaka ne bakengela bia kudia bia buatshia-buatshia, 16biabambila umue wenu ne, Yai bienu talala, nuote kahia, nûkute; kadi nuenu kanui nubaha bintu bidi mibidi yabo ikengela; dikuatshisha kai didiku? 17Nunku ditabusha kabidi, bikaladi kadi ne kuenza, didi didifuila. 18Bulelela, mukuabo neambe ne, Wewe udi ne ditabusha, ne meme ndi ne kuenza; undeshe ditabusha diebe ditahuluka ku kuenza ne meme nenkuleshe ditabusha dianyi ku kuenza kuanyi. 19Wewe udi witabusha ne, Nzambi udi umue; udi wenza bimpe; bademon badi bitabusha kabidi, badi bazakala. 20Kadi wewe, muntu wa hatuhu, udi musue kumanya ne, Ditabusha ditahuluka ku kuenza didi diatuka, anyi? 21Tatu wetu Abalahama kakabingishibua ku kuenza kuandi hakafileye muana wandi Isaka ku tshioshelu, anyi? 22Wewe udi utangila ne, Ditabusha diakenza mudimu hohamue ne kuenza kuandi: ne ditabusha diandi diakavuishibua diakane tshishiki ku kuenza kuandi. 23Ne dî dia mu Makanda wa Nzambi diakashikishibua ne, Abalahama wakitabusha Nzambi ne bakamubadila ditabusha diandi bu buakane buandi; bakamuidika, Mulunda wa Nzambi. 24Nudi nutangila ne, Muntu udi ubingishibua ku kuenza kuandi, kena ubingishibua anu ku ditabusha. 25Muomumue kabidi, Lahaba, mukashi wa masandi, kakabingishibua ku kuenza kuandi, bualu bua yeye wakangata bamisheshe, wakabatuma mu nshila mukuabo, anyi? 26Bu mudi mubidi mutahuluka ku nyuma wau udi mufue, nunku kabidi, ditabusha didi ditahuluka ku kuenza didi difue.
Ditabusha dilelela didi dimanye mua kukanda ludimi
1Bana betu, kanulu bayishi ba bungi, bualu bua nudi bamanye ne, Netuangate dihila ditamba bunene. 2Bualu bua buonso buetu tudi tulenduka mu malu a bungi. Bikala mukuabo kai ulenduka ku dî diandi eu udi muntu muakane tshishiki, udi mumanye mua kukanda mubidi wandi wonso. 3Bituabuesha nkanu ya kuendesha nʼai tubalu mukana muatu, bua tuotu tututumikile, tudi tutshungulula mibidi yatu yonso. 4Tangilai matu kabidi, nasha wowo manene be, adi endeshibua ku bihehele bikole, kadi adi atshunguludibua ku tshidimba tshitamba bukese, kuonso kudi mutshima wa muena yenda musue. 5Nunku ludimi ludi tshituha tshikese, ludi lufunafuna malu manene. Tangilai mudi kahia kakese katemesha nkunyi ya bungi be! 6Ne ludimi ludi kahia; ludimi ludi buloba bujima bua malu mabi munkatshi mua bituha bietu bia mibidi; ludi lunyanga mubidi wonso ludi lutemesha matuku onso a muoyo kahia, iudi lutemeshibua ne kahia ka ku Ngena. 7Bualu bua mushindu wonso wa nyama ne wa nyunyu ne wa bintu bidi bidikoka hanshi ne wa bintu bia mu mai manene bidi bibidishibua hanu, biakumana kuibidishibua hanu kudi bantu; 8kadi kakuena muntu udi mumanye mua kuibidisha ludimi hanu aha; ludi tshintu tshidibo kabai mua kukanda, ludi lûle tente ne lulengu lua lufu. 9Tudi tutumbisha nʼalu Mukelenge ne Tatu; tudi tuela nʼalu bantu bakafukibua ne tshifuanyikishi tshia Nzambi mulau. 10Ditumbisha ne mulau bidi bihatuka mukana mumue. Bana betu, kambimpe malu â ikaleku. 11Mushimi wa mai udi uhatula mai mimpe ne mai a bululu mu mushiku umue, anyi? 12Bana betu, mutshi wa nfigi udi mumanye mua kukuama oleve, anyi? Muonshi wa tumuma udi mamanye mua kukuama nfigi, anyi? Nunku mai a lueho kêna mamanye mua kuhatula mai mimpe.
13Muntu kai udi ne meshi ne lungenyi munkatshi muenu? Ku muoyo wandi muimpe aleshe bantu bienzedi biandi mu kalolo kadi ne meshi. 14Kadi binuikala ne mukau wa luonji ne difuilangana mu mitshima yenu, kanuditumbishi ne kanudingi ku malu malelela. 15Lungenyi elu kenduoluo ludi lufuma mu diulu, kadi ludi lua ha buloba, iudi lua mutshima wa ha buloba, ludi lua bademon. 16Bualu bua hadi mukau ne difuilangana hadi diyoyo ne malu mabi onso. 17Kadi meshi adi afuma mu diulu diambedi adi mimpe, hashishe adi ditalala, adi buhote, budi bualu butekete bua kuasengelela, adi mûle tente ne luse ne mamuma mimpe, kêna ne mpata, kêna ne lubombo. 18Mamuma a buakane adi akunyibua mu ditalala kudi bantu badi benzesha ditalala.
Ditabusha dilelela didi dikanda malu mabi
1Nvita ne difuilangana bia munkatshi muenu biakulua kudi kunyi? Kabiena bilua ku nkuka idi iluangana mu bituha bia mibidi yenu, anyi? 2Nudi ne lukuka lua bintu, ne kanuena nʼabi; nudi nushihangana; nudi nukuma mitshima ku bintu bia bakuabo, kamuena mua kubiangata; nudi nufuilangane, nudi nuluangana nvita; kamuena ne bintu, bualu bua kamuena nubilonde. 3Nudi nulomba ne kamuena nuangata bintu, bualu bua nudi nabilomba bibi, anu bualu bua kubimuangalasha ku masanka enu. 4Nuenu, bena masandi. Kanuena bamanye ne, Bulunda bua malu a ha buloba budi ne Nzambi lukuna, anyi? Nunku muntu yonso wasua kuikala mulunda wa malu a ha buloba, udi udivuisha nmona lukuna kudi Nzambi. 5Nudi nuela meshi ne, Mukanda wa Nzambi udi wamba hatuhu ne, Nyuma wakatutekeleye munda muetu udi ujinga tô ne ku mukau, anyi? 6Kadi yeye udi utuha ngasa muhite. Nunku Makanda wa Nzambi udi wamba ne, Nzambi udi uhidia badi badisue, kadi udi uha badi badihuekesha ngasa. 7Nunku nudikokeshe kudi Nzambi; kadi nukandamene diabolo ne yeye neanunyeme. 8Semenai ha buihi ne Nzambi ne yeye neasemene ha buihi ntemu. Nulengeshe bianza bienu, nuenu bantu babi, nutokeshe mitshima yenu, nuenu bena mitshima ibidi. 9Nunyingalashe mitshima yenu, nujinge, nudile muadi; kuseka kuenu kuandamuke kanyinganyinga, ne disanka dienu diandamuke majie. 10Nudihuekeshe ku mesu kua Mukelenge, ne yeye neanubandishe.
11Kanusonguelanganyi, bana betu. Muntu udi usonguela muanʼabo wa ma Kilisto, anyi udi ulumbuluisha muanʼabo wa mu Kilisto, yeye udi usonguela mikenshi, udi ulumbuluisha mikenshi, kadi biwalumbuluisha mikenshi, wewe kuena muenji wa mikenshi kadi udi mulumbuluishi wai. 12Anu umue udi muedi wa mikenshi ne mulumbuluisha nyeye udi ne bukole bua kue sungila ne bua kushiha. Kadi wewudi nganyi bua wewe udi ulumbuluisha mukuenu?
Ngenda ya bantu idi mu bianza bia Nzambi
13Ahu nuenu badi bamba ne, Lelu anyi makelela netuye ku musoko mukuabo, netuikaleku tshidimu tshijima, netuendulule mushinga, netuhete bintu; 14kadi kanuena bamanye malu kai neikaleku makelela. Muoyo wenu udi tshinyi? Nudi bu dibungi, didiku tshituha tshihi, hashishe didi dijimine. 15Nuakadi kuamba ne, Biasua Mukelenge, netuikale ne muoyo, netuenze kabidi bualu ebu anyi bualu abu. 16Biadi katataka nudi nuditumbisha mu kufunafuna kuenu; kuditumbisha kuonso kua nunku kudi kubi. 17Nunku muntu udi mumanye mua kuenza bualu buimpe ne udi kai ubuenza, bualu ebu budi bubi kudiye.
Babanshi badi beyemena bintu biabo nebasangane tshilumbu
1Ahu nuenu, bantu babanshi, nudile bienu, nuele mbila bualu bua makenga akadi ba kulua kunudi. 2Bubanshi buenu buakoneka, bivualu bienu biakudibua kudi bishi. 3Ngolo yenu ne argent yenu yakukuatshibua mamoma; mamoma ai neikale tshimanyishilu kunudi, neadie mibidi yenu bu kahia. Nuakudibutshila bintu mu matuku a kunshikidilu. 4Monai, difutu dia bena mudimu bakanunowela madimi enu, dinutshidi nushala nʼadi ku buibi, didi diela dî dikole; ne muadi wa bahuodi wakubuela mu matshu a Mukelenge wa Misumba Yonso. 5Nuakushikama mu buneme ha buloba, nuakudisankisha ne masanka enu; nuakudiundisha mitshima yenu ilue manyi a bungi bua dituku didibo bashiha. 6Nuakuhisha, nuakushiha muntu muakane; yeye kena ufuilangana nʼenu.
Bantu ba Nzambi bikale ne mitshima mikole mu makenga
7Nunku, bana betu, nuikale ne lutulu tô ne halua Mukelenge. Monai tshidime udi windila mamuma a mushinga mukole a ha buloba, muikale ne lutulu bua bualu buau tô ne halokelau nvula ya diambedi ne yalua ku nyima. 8Nuikale ne lutulu kabidi, nujadike mitshima yenu, bualu bua dimueneka dia Mukelenge diakulua ha buihi. 9Bana betu, kanutontolodianganyi, bua nuenu kanulumbuluishibu; tangilai, mulumbuluishi udi muimane ku mpala kua tshibi. 10Bana betu, nutangile baprofete bakamba mu dina dia Mukelenge bu tshimanyinu tshia ditantamana dia mu makenga ne tshia lutulu. 11Monai, tudi tuidika bantu bakadikankamika ne, Badi ne disanka; nuakunyua lumu lua kudikankamika kua Yobo, nuakutangila bu muakumuenzela Mukelenge kunshikidilu, ne bu mudi Mukelenge mûle tente ne luse ne dinanga.
12Ku mpala kua malu onso, bana betu, kanuditshihi nasha kudi diulu, nasha kudi buloba, nasha ne mutshihu mukuabo; kadi E wenu ikale E ne Nasha wenu ikale Nasha, bua nuenu kanudibueshi mu dihila.
Nulombelangane Nzambi
13Muntu udi ne dikenga munkatshi muenu, anyi? Alombe biandi Nzambi. Muntu udi ne disanka, anyi? Imbe biandi misambu. 14Muntu udi ne disama munkatshi muenu, anyi? Abikile biandi bakulu ba ekelesia; bobo bamulombele Nzambi, bamuele manyi mu dina dia Mukelenge; 15ne kulomba kudi ne ditabusha neasungile muena disama, ne Mukelenge neamubishe; ne bikaleye muenze bualu bubi, Nzambi neamubuikidile bubi buandi. 16Nunku nutondelangane mibi yenu, nulombelangane Nzambi, bua nuenu mikoleshibue. Disengelela dia muntu muakane didi ne bukole bua bungi mu kuenza kuadi. 17Eliya wakadi muntu wa mutshima muomumue nʼetu, ne yeye wakalomba Nzambi ne kulomba kukole bua nvula kailoki; ne nvula kayakaloka ha buloba tô bidimu bisatu ne ngondo isambombo. 18Yeye wakalomba Nzambi kabidi; ne diulu diakatuma nvula ne buloba buakamenesha mamuma abu.
19Bana betu, hikala mukuabo wa munkatshi muenu uhambuka mu nshila wa bushua, ne mukuabo umuandamuna; 20amanye biandi ne, Muntu udi wandamuna muntu mubi ku dihambuka dia mu nshila wandi, yeye neasungile muoyo wa muntu ku lufu, neabuikile malu mabi a bungi.


c: text/html

text:
Mukelenge Yesu: Bumuntu buandi
1.1 Kilisto udi nganyi?
Kilisto udi nganyi? Bulelela elu ndukonko lunene luimpe (Mt. 16. 15) - lua mushinga lunudi ne bualu bua kuandamuna. Lumu luimpe luakafundabo Kudi Yone, luakafundibua "bua nuenu nuitabuje ne Kilisto udi Muana wa Nambi, ne bua nuenu nuikale ne muoyo panuitabuja" (Yone 20. 31). Wakalua muntu (diunvuija dia bualu ebu mu lukonko ludi lulonda) wakikala pa buloba bidimu bipite pa makumi asatu. wakajadikibua muakane kumpala kua tshilumbuluidi tshia bena lomo, kadi nansha nanku, wakashipibua ku mutshi mutshimakane, wakabika kunyima kua matuku asatu, kunyima kua mbingu isambombo, wakabanda mu diulu. Neapingane tshiakabidi, diambedi bua kuangata pabuipi nandi buonso bakamuitabuja, kunyima bua kulumbuluisha ba pabuloba ne kujadika bukelenge bua bukole buandi.
1.2 Udi nganyi menemene, Nzambi anyi muntu?
Udi bonso babidi. Udi " muntu Kilisto Yezu" (1 Tim 2. 5), kadi udi kabidi " Nzambi mulelela" (1 Yone 5. 20), " Nzambi mutumbishibue tshiendelele" (Lom. 9. 5).
1.3 Kudi mifundu ya mu Mukanda wa Nzambi idi ileja Kilisto wakadi Nzambi anyi?
Eyo; idiku ya bungi be! Mukanda wa Nzambi kawena ushiya mpata ku buala bua Kilisto ne, wakadi Nzabi nansha. Butudi nabu mbua kutangila imue mifundu ya ku mikuabu bua kujadika bualu ebu.
Kudianjila kuikala kuende kua kumpala kua bikondo:
Wakadi (muikaleku ) tshikondo tshionso (ne kumpala kua) buloba kabuyi buanze kufukibua. Gen 1. 1, 26 ("tuenze") Yone 1. 1 udi wamba ne : " ku tshibangidilu kuakadi Diyi"). Wakadiku kabidi bu " Muanjelo wa Yepowa" (Balumbuluishi 6. 11- 22, ne idi ilonda.
Ngikadilu yende:
- Udi wa tshindelele (Yesh. 9, 6; Mika, 5, 2; Yone 8. 58, ne mikuabu)
- Kena ushintuluka (= kena ushintuluka ; Malaki 3. 6; Misambu: 102. 25-27)
- Udi wa bukole buonso (= udi mua kuenza bionso, Buakab. 1. 8; Filip. 3. 21).
- Udi mumanye bionso (= mumanye malu onso; Yone 1? 27; 2, 25; 6, 64; 21, 17; Mako 2, 8)
Bimanyishilu bikuabu:
- Udi mufuke bintu bionso (Yone 1, 3, 10; Kolos 1. 16; Ebel. 1. 2).
- Udi ulama ne wimanyika bintu bionso (Ebel. 1, 3; Kolos. 1. 17).
- Udi uleja bukole bua buNzambi buende ku malu a kukema, ne ku bishima biakadi bakuabu benza mu dina diandi (Bienz. 4. 10).
- Udi ujimija mibi (Luk. 5. 21-24; Kolos. 3. 13).
- Udi ne bukole bua kuteka muoyo wende panshi ne kuwangata kabidi buena kuamba ne kufua ne kubika (Yone 10, 17, 18 ne 19, 30).
- Wakabisha ne neabishe bantu bafue (2 Kol. 1. 9; Yone 5. 21; 11, 25).
- Udi upa bena kuitabuja mafutu (2 Kol. 5. 10; 2 Tim. 4. 8).
- Udi wangata ne (witabuja ) dikukuila (Mis. 95. 6; Yone 5. 23; Luk. 24. 52).
- Nealumbuluishe bapabuloba (Yone 5. 22; Buak. 20. 12).
1.4 Mushindu kayi udiye mua kuikla Nzambe ne, popamue Muana wa Nzambi?
Kudi busatu bunsantu: Tatu , Muana, ne Nyuma Muimpe. Yonso waku busatu buabu udi " Nzambi":
- Bua bidi bitangila Muana, Tangila kanungu Kibidi ne kisatu ka shapita 1 eu.
- Bua Tatu, Mifundu idiku ya bungi idi yakula buende bu " Nzambi Tatu" (tangila mu Ef. 1. 3; 1 Pet. 1. 3).
- Nyuma wa Tshendelele (Ebel. 9. 14); Udi muaba wonso (Misambu 139; 7) ne mu mulongo umue ne Tatu ne Muana (Mat. 28. 19; 2 Kol. 13; 13; Buak. 1. 4). Kutangila " tu nzambi tudiku tuabungi" kadi Nzambi udi umue (1 Tim. 2. 5). Tangila kabidi mu 1 Kol. 8. 4 ne Galat. 3. 20).
1.5 Muaku "Busatu bunsantu" udi unvuija Tshinyi?
Udi unvuija bulelela bitudi tufuma ku dimona ebi. Mu bu Nzambi mudi bantu basatu, kadi Nzambi umue. Kentshiena bualu tshia kubuela mu diunvuija ne dimanya dia bu muntu nansha (Nzambi udi mutumbuke ku mutu kua muntu), kadi ntshiena bualu tshia kukukuila ku ditabuja. Kabujima ka muaku Busatu bunsantu, kakena kasanganyibua mu Mukanda wa Nzambi nansha, Kadi dilongesha dilelela didiwu ulongesha, didi disanganyibuamu.
1.6 Bena kilisto badi bitabuja mu Nzambi ya bungi anyi?
Nansha kakese. Misangu mikuabu; dibabanda edi didi bua dipanga kumanya. Kadi buena kilisto budi bumanye anu Nzambi umuepele, buena kuamba ne ditabuja mu Nzambi umuepele.
1.7 Kudi milongo anyi dilondangana ku bunene munkatshi mua bantu ba mu busatu bunsantu anyi?
Nansha kakese. Bikala tudi tufikila ku diakula bua Tatu; Muana; ne Nyuma bu muntu wa kumudilu, muibidi ne muisatu, ebi kabiena bileja dilondangana dia mulongo nansha, kadi anu ditela (misangu mikuabu tudi mua kubenga kutela nunku bua kuepuka diunvua dibi.
1.8 Kudiku malanda munkatshi mua bantu aba ba Bunzambi anyi?
Eyo. Kilisto udi Muana wa Tatu. Malanda aa, akikalaku mu bikondobionso, ne mu "tshiendelele tshipite". Wakadi Muana pakamufilaNzambi (Yone 3. 16 ne Yeshaya 9. 6), Ukavua Muana Pakafukibuadiulu ne buloba (Ebel. 1. 2). Ne Tatu wakadi munange Muana menekumpala kua diulu ne buloba kabiyi bianze kufukibua (Yn. 17, 24).
1.9 Buatshinyi bidi bitambe bibi bua kupidia ne Mukelenge Yezu Kilisto kena Muana wa tshiendelele?
Mbualu bua, bulelela ebu buobu buimashibue panshi, buonso bukuabu bujimine. Tshidi tshijalame mu buena Kilisto ntshia ne Nzambi udi Nzambi wa dinanga. Kadi mushindu kayi utudi bamanye dinanga diandi? Ku muanda eu ne, wakafila Muana wende, Muana umuepele wakadiye nende (tangila Yn. 3. 16 ne ufuangikija ne Gen. 22. 2 ne Mk. 12. 6). Bikala muntu upidia ne Kilisto kakadi Muana wa Nzambi kumpala kua kayi muanze kuledibua bu muntu, bidi bisua kunvuija ne, Nzambi wakafila muntu tshianana, kakafila Muana wandi umuepele. Bualu bukuabu Nzamdbi wakadibuluila mu Muana wandi. Muana wakamanyisha Tatu. Bu yeye kakadi Muana kumpala kua kuluaye pa buloba, katuakadi mua kumanya too ne lelu ne Tatu udi nganyi.
1.10 Kilisto udi muntu ne Nzambi popamue: muntu udi mua kunvua bualu ebu anyi?
To. Nansha umue kenaku to. Nzambi udi mutambe bunene, muntu ku lungenyi luandi kena makumunvua nansha. Kadi tudi mua kubuitabuja. "Diyi diakadi Nzambi" (Yn. 1.1); Mukelenge Yezu udi ubuikidibua "Diyi" mu Yone 1) ne "Diyi diakakudimuka mubidi" (buena kuamba ne, Tatu...".
1.11 Buatshinyi bidi ne mushinga wa bungi bua Kilisto kuikala Nzambi ne muntu popamue?
Bidi ne mushinga wa bungi, tshiakumpala bualu bua bu kakadi muikale mushindu eu, kakadi mua kukumbaja mudimu wa bupikudi. Nunku wakalua muntu bua kukumbanyina lufu. Wakalua Nzambi bua kukumbaja mudimu wa bupikudi ne bukole buonso bua bu Nzambi: "… pakamanaye kupetela bantu diuvua dia ku malu mabi" (Ebel. 1. 3) - tangila kabidi Kolos. 1. 19. Bualu bua ndekelu, wakadi muakuikala Nzambi ne kabidi muntu bua kuikalaye mutuangaji pankatshi pa Nzambi ne muntu (1 Tim 2. 5). Mutuangaji, "mmutu udi mua kuteka tshianza pa makaya a bantu babidi badiye munkatshi muabu bu mutuangaji wabu" (tshiambilu tshidi ne tshinfuanyi; tangila Yobo 9. 33). Tumanye ne lukonko luonso ludi lutangila dilongesha dia Kilisto, ludine mushinga wa bungi. Bikala muyishi kayi ulua " ne dilongesha dia Kilisto" katuena ne bua kumuakidila nansha (2 Yn. 9-11).
1.12 Kilisto wakalua muntu diba kayi?
Udi muledibue mu Betelehema, kukadi bidimu bipite pa 2000 (tangila Mika 5. 1 ne Lk 2. 4-7). Ke diba didi ubikila ne "dikumbana dia bikondo" (Galat. 4. 4). Muntu wakatetshibua mu mishindu ya bungi ne wakakuluka, kupambuka bikole. Ke tshikondo tshiakasungula Nzambi bua kutuma Muana wende ne bua kuakula munda muende (Ebel. 1. 1, 2).
1.13 Pakaluaye muntu, Kilisto wakalekela kuikala Nzambi anyi?
Nansha kakese. Misangu yonso wakadi, udi, ne neikale Nzambi kashidi ne tshiendelele. Budi bulelela bua pa buabu. Nzambi udi wa tshiendelele, kena mua kupanga kuikala bu Nzambi nansha (Kolos. 1. 19 et 2. 9).
1.14 Dituku dikuabu, Kilisto nealekele kuikala bu muntu anyi?
Too. Wakabika (1 Kol. 15) udi mubande mu diulu, mudiye katataka bu muntu mutumbishibue. Kuikala kuende kua mu diulu, kudi ne mushinga wa bungi, bualu bua udi Muakuidi wetu Munene (anyi Saserdoce munene) buena kuamba ne kena muntu udi kayi mua kubuela netu mu makenga nansha, kadi udi yeye, udi ne wakadi nkayende muntu, bua bualu ebu udi mumanye tshidi kutetshibua kunvuija ntshinyi ne kuikala muteyibue pa buloba (kadi yeye kakadi ne kena ne mubidi wa bubi). Pamueneka Kilisto mu butumbi neyikale kabi "Muana wa muntu" (Mt. 26. 64).
1.15 Kilisto wakadi ne bitupa bisatu bia muntu: musuke, nyuma, ne mubidi anyi?
Eyowa. Udi muntu mulelela, ne muntu udi mubidi ne musuke ne nyuma kabidi.
- Kubuaku bua mubidi, mifundu idi yamba ne "wakandongoluela mubidi" (Ebel. 10, 5).
- Ku bualu bua nyuma, badi bafunda ne mubidi (mu mukanda wa fancais muaku eu udi "esprit), wakankanka (Yn. 11. 33) Ke Nyuma Muimpe nansha, kadi nyuma wa muntu, wa Mukelenge.
- Bua musuke, badi bafunde mu Yone 12. 27: "katataka, mutshima wanyi udi utata".
Mushindu kayi wa tuetu kutangila ne bumuntu bua Mukelenge budi buambibue patoke mu miaku mitoke.
1.16 Kilisto wakadi muntu bu tuetu anyi?
Eyo — kumusha anu bubi (mubidi wa bubi). Kankanuina kuonso ka Adama (muntu yonso, mulume, mukashi ne muana utshiena ne muoyo katataka) udi ne mubidi wa bubi (Lom. 5). Kadi Mukelenge Yesu kakadi ne mubidi eu wa bubi nansha. "Wakateyibua mu malu onso muomumue atudi tuteyibua n'au, kumusha anu bubi (kumusha bubi : mukanda wa tshiluba udi ne meyi aa: "kai ne bubi").
Tumanye bimpe ne:
- Kilisto kakenza bualu bubi: "...yeye kakenza bualu bubi" (1 Pt. 2. 22).
- Kilisto kakadi mumanye bubi: ("yeye nguakadi kayi mumaye bubi"; 2 Kol. 5. 21).
- Munda mua Kilisto kamuakadi bubi (buena kuamba kakadi ne mubidi anyi ngikadilu wa bubi, bua bualue ebu kakadi mua kuenza bubi nansha (1 Yn. 3, 5, 9).
1.17 Bikila Kilisto kakadi mua kuenza bualu bubi, mushindu kayi wakadiye mua kuteyibua?
Budi bualu bulelela ne wakateyibua. Badi bafunda mu mikanda ya lumu luimpene Kilisto wakateyibua kudi diabolo (Mk. 1. 13). Bidi biunvuija ne, satana wakamutekela mateyi kumpala kuende, kadi ku luseke luende kakuakadi tshintu nansha tshimue mudiye tshiakitabuja mateyi aa [ ku muanda eu, bantu bonsobadi bashilangana: tuetu buonso tudi ne butekete bua kupona mu mateyi adi satana ututeya nau, bu mudi nkuka ya mesu, lukuka lua mubidi, ne kusamina kua muoyo (Yn. 2. 16) bualu bua tudi ne mubidi wa bubi munda muetu. Kadi kabiakadi nunku bualu bua Kilisto nansha. Kilisto wakadi ne buakuteyibua, kadi ke bua kumona ne neakuluke anyi, kadi bua kumanyisha ne, yeye udi muntu mupuangane.
1.18 Yosefe wakadi tatu muledi, Kilisto mu mubidi anyi?
To, kakadi tatu wende wa mushindu eu nansha. Kilisto kakaledibua kudi tatu wa mubidi eu nansha. Muanjelo Gabaliele, udi wambila Malia ne " Nyuma Muimpe nealue kudi ne bukole bua Udi Mutambe Bunene wa mudiulu nebukubuikile bu ditutu, bua bualu ebu nebidike Muana uwalelane wa tshijila ne Muana wa Nzambi" (Lk. 1. 35). Bidi bikengela kumanya ne mufundi wa lumu elu luimpe lua Luka, wakadi nganga buka (Kolos. 4. 14). Mifundu ya Matayi idi ijadika bualu ebu. Pakamanya Yosefe ne malia wakadi mumane kuimita, wakakeba kumulekela mu musokoko. Kadi muanjelo wakamumuenekela ku tshilota, ne kumuambila bua kapidi bua kuangata Malia mukajandi, bualu "tshidi tshimita munda muandi tshidi tshia kudi Nyuma Muimpe". Tudi mua kujikula bualu ebu anyi? Mpata yonso itudi mua kuela idi mijike patudi tubala meyi aa ne "Yosefe kakamanyangana ne mukaji wandi malia too ne pakalelaye muana wandi muana bute, ne kumuinyika dina ne YESU" (Mt. 1. 25; tangila Mt. 1. 18).
1.19 Malia wakadi mamu muledi wa Kilisto mu mubidi anyi?
Eyo, wakadi mamu wandi nunku. Mufundu wa kumudilu wa buyishi bua bualu bua Mukelenge, udi umubikila "Kankanuina ka mukashi" (Gen. 3. 15). Paulo udi umona dimue dia ku masanka a tshisamba tshia Isalele ndia, kuikala aba "badi Kilisto mu buntu buandi mupatukile kudibu" (Lom. 9. 5). Ne kabidi tudi tubala mu Yone 7. 42: "Mukanda wa Nzambi kawena ufunda ne Kilisto neikale kankanuina ka Davidi anyi?" Bujadiki bukuabu budi patoke budi mu Lomo 1. 3 budi buamba ne " Kilisto wakadi kankanuina ka Davidi ku mubidi". Tangila kabidi 2 Tim. 2. 8.
1.20 Bua muanda eu, Malia udi ne muaba wa pabuawu anyi? Pikalau udiku, muaba kayi?
Eyowa udi nau. Gabaliele muanjelo wakamuambila ne: " bakukufuila luse lua bungi munkatshi mua bakaji buonso" (Lk. 1. 28) ne kunyima kua matuku, Elisabeta, mûshibue ntente ne Nyuma Muimpe udi umuambuluila kabidi meyi aa (Lk. 1. 42). Tshiakadi diakalenga dinene dia kuikala mamu muledi wa Kilisto bu (muntu). Nansha nanku, bena menji ba kudi diba dipatukila, bakalua ku Yelushalema, (Mt. 2) bualu bua "bakamona mutoto wandi (Yesu) [ke mutoto wa baba wandi nansha] kudi diba dibanda", ne "bakalua bua kumukukuila" [yeye kabakalua bua kukukuila Malia nansha] (Mt. 2.2). Bakalombodibua kudi mutoto "wakadi uya kumpala kuabo tô ne pakimanau pa muaba wakadi muana mukese [ke wakadi: baba wandi nansha]" (Mt. 2. 9). Bidi kabidi bia mushinga munene bua kutangila ne, badi bakumbaja meyi aa ne "bakamona muanamukese ne Malia mamu wandi" (ke Malia (kumpala nansha ne muana"] ne " bakamukukuila" [muana; kabakakukuila mamu wandi Malia nansha] (Mt. 2. 11). Badi bapesha Malia tshinemu tshitambe bunene, anyi bamukukuila, bobo benze mudi meyi ende nkayende amba, badi benza bimpe: "enzayi muanuambilaye (Yesu)" (Yn. 2. 5). Meyi a Mukelenge kudi Yone "Mamu webe kayau" (Yn. 19. 27), tudi tubala ne, anu pa diba adi Yone wakamuangata bua kuikala nende kuende, bionso ebi bidi bitulesha ne, Malia kakadi ne bukokeshi bua pabuabu, kadi wakadi mua kuikala mu bianza bia mukuabu bua kuambuluishibua. Padi mukashi mukuabu wela diyi dikole munkatshi mua tshisumbu tshia bantu ne (Lk. 11. 27): "difu dia kukutuala (Malia), didi ne disanka ne mabele awakuamua", Mukelenge wakandamuna ne : nansha, badi bateleja diyi dia Nzambi badi badilama, badi ne disanka". Kundekelu, mu Bienzedi bia bapostolo 1. 14, Malia kena ne muaba wa pabuawu, udi mubadibue bu mukashi munkatshi mua bakuabu bakadi bananukila mu ditendelela ne bayidi ba Mukalenge. Kena ne mulongo wa pabuawu nansha. Mu tshikoso: Malia udi ne muaba wa pabuau - kadi wakadi muaba wa diakalengele, kaûyi wa bukokeshi nansha anyi wa bunfumu. Kuelela Malia masambila, kudi anu dikukuila dia mpingu (lupingu ntshintu anyi mmuntu udi wangata muaba wa Nzambi). Dikukuila didi dikumbanyina anu Nzambi.

robotstxt: allowed

filter: keep


text:
Paulo udi ubatumina muoyo
1Paulo, mupostolo wa Kilisto Yesu bua disua dia Nzambi, ne Timote, muanʼetu wa mu Kilisto, 2kudi badi mu Kolosai, basanto ne bana betu bananukidi ba mu Kilisto. Ngasa ikale kunudi ne ditalala bia kudi Nzambi Tatu wetu.
Paulo udi usakidila Nzambi bualu bua Bena Kolosai
3Tudi tusakidila Nzambi, Tatu wa Mukelenge wetu Yesu Kilisto, tudi tunulombela Nzambi misangu yonso. 4Tuakulua lumu lua ditabusha dienu dia mu Kilisto Yesu ne bua dinanga dinudi nʼadi kudi basanto bonso, 5bualu bua ditekemena didi dinutekedibue mu diulu, dinuakadianjila kunyua lumu luadi mu di dia bushua dia lumu luimpe 6ludi lulua kunudi. Mbu mudilu mu buloba buonso kabidi lukuama mamuma ne ludiundadiunda bu mudilu luenza munda muenu kabidi, katshia ku dituku dinuakunvua ne dinuakamanya ngasa wa Nzambi mu bushua. 7Ebu mbu munuakamanya kudi Epafa, muhika nʼetu munanga, udi biandi muena mudimu munanukidi wa Kilisto bua bualu buetu. 8Yeye kabidi wakatulesha dinanga dienu dia mu Nyuma Muimpe.
Paulo udi ubalombela Nzambi
9Bua muanda eu, tuetu kabidi, katshia ku dituku dituakunvua lumu etu, katuena tulekela kutendelela Nzambi bua bualu buenu, ne kumulomba bua nuenu nûshibue tente ne kumanya kua disua diandi mu meshi onso ne dijingulula bia mu Nyuma; 10ne bua nuenu nuende mu bienzedi bidi biakanangane ne Mukelenge ku dimusankisha dionso, ne bua nuenu nukuame mamuma mu mudimu wonso muimpe, ne bua nuenu nudiundadiunde mu kumanya kuenu kua Nzambi; 11ne bua nuenu mikoleshibue ne bukole buonso, bu mudi bukole bua butumbi buandi, tô ne ku dinanukila dionso ne ku lutulu lusangisha ne disanka. 12Nusakidile Tatu, wakatuvuisha bantu badi mua kuikala babanyanganyi ba buhianyi bua basanto bua mu munya. 13Nyeye wakatuhandisha ku bukokeshi bua mîdima, wakatubuesha mu bukelenge bua Muana wa dinanga diandi, 14utudi ne kuhikudibua kuetu munda muandi, nkujimisha kua mibi yetu. 15Yeye udi tshifuanyikishi tshia Nzambi udi kai mua kumuenebua, muanʼa bute wa bifukibua bionso; 16bualu bua munda muandi muakafukibua bintu bionso bia mu diulu ne bia ha buloba, ne bintu bidi bimuenebua ne bintu bidi kabi bimuenebua, ne bidi nkuasa ya butumbi anyi makelenge anyi manfumu anyi makokeshi; bintu bionso biakafukibua ku bukole buandi ne bua bualu buandi. 17Ne yeye udi ku mpala kua bintu bionso ne bintu bionso bidi bikuatakasha munda muandi. 18Ne yeye udi mutu wa mubidi, ngekelesia mene: udi biandi tshibangidilu, muanʼa bute wa munkatshi mua bafue, bua yeye ikale ku mpala mu malu onso. 19Bualu bua Tatu wakasanka bua tshiuwidi tshionso tshia Bunzambi tshikale munda muandi; 20ne bua kulengeshisheye bintu bionso kudiye bua bualu buandi, yeye mumane kuvuisha ditalala ku mashi a ku mutshi wandi mutshiamakane; bua bualu buandi bua kulengeshisheye bintu bionso kudiye, ne bidi ha buloba ne bidi mu diulu. 21Ne nuenu, bakadi diambedimbedi ba bende ne bena lukuna nʼandi mu meshi enu bua bienzedi bienu bibi, 22katataka yeye wakulengeshangana nʼenu mu mubidi wandi wa ha buloba bualu bua lufu luandi, bua kunuteka ku mesu kuandi bu bantu ba tshijila, badi kabai ne tshilema ne badi kabai mua kubandibua ku mpala kuandi; 23binuananukila mu ditabusha, bajadikibua ne bashindikibue bikole, ne kanui basesuishibue ku ditekemena dia lumu luimpe lunuakunvua, luakambibua munkatshi mua bifukibua bionso munshi mua diulu; lunakavuishibua, meme Paulo, muena mudimu walu.
Paulo udi udiundisha lumu luimpe ne makenga and
24Mpindiu ndi nsanka mu makenga andi nʼau bua bualu buenu, ne ku luanyi luseke ndi nkumbasha mu muhidi wanyi makenga a Kilisto atshidi mashale bua mubidi wandi, ekelesia mene. 25Nakavuishibua muena mudimu wa ekelesia bu mudi bulami bua kudi Nzambi buakampeye bua bualu buenu, bua meme kukumbasha dî dia Nzambi mu kuamba kuanyi; 26didi bualu buakadi busokoka tô bidimu ne bikondo, kadi katataka buakumueneshibua kudi basanto bandi, 27kudibo kuakasua Nzambi kubamanyisha budi bubanshi hua butumbi hua hualu ebu busokoka munkatshi mua bisamba bia bende, budi Kilisto munda muenu, ditekemena dia butumbi. 28Nyeye utudi tuamba, tudimusha muntu yonso ne tuyisha muntu yonso mu meshi onso, bua tuetu tumanye mua kumuenesha muntu yonso muakane tshishiki mu Kilisto. 29Bua bualu ebu kabidi ndi ngenza mudimu bikole, ndi ntshinta bikole bu mudi kuenzesha kuandi kudi kuenza munda muanyi mu bukole.
1Bualu bua ndi musue nuenu mimanye bunene bua bukole bundi ntshinta nʼabu bua bualu buenu, ne bua badi mu Laodikiya, ne bua bonso badi kabai banze kuntangila ku mesu; 2bua mitshima yabo isambibue, bobo basuikakasha ku luse tô ne ku bubanshi buonso bua kumanya kujalama kua dijingulula diabo, bua bobo bamanye bimpe bualu bua Nzambi buakadi busokoka, nKilisto mene. 3Munda muandi mudi musokoka bibutshidibue bionso bia meshi ne bia lungenyi. 4Ndi ngamba bualu ebu bua muntu kanudingi ne mei a kunubomba nʼau. 5Bua bingikala tshi nʼenu mu mubidi wanyi, ntshidi nʼenu mu nyuma wanyi; ndi nsanka, ndi mona kudilongolola kuenu ne kutantamana kua ditabusha dienu dia mu Kilisto.
6Nunku, bu munuakitabusha Kilisto Yesu Mukelenge, nuikale nuende mu Kilisto; 7nuikale ne miji yenu miedibue munda muandi, nuikale nuashibue munda muandi, ne nuikale nujadikibue mu ditabusha dienu, bu munuakayishibua; nukumbane mu disakidila.
Kilisto udi utukumbana mu malu onso
8Nudimuke bua muntu kikadiku udi mua kununyanga ne nkindi yandi ne lubombo lua hatuhu, bu mudi bilele biamba kudi bantu, bu mudi mayisha a kumudilu a ha buloba, ne kembu mudi Kilisto mutuyiske. 9Bualu bua munda mua Kilisto nkayandi mudi muikale tshiuwidi tshijima tshia Bunzambi mu tshikadilu tshia mubidi. 10Ne nuenu nudi nûshibua tente munda muandi udi mutu wa makelenge onso ne makokeshi onso, 11unuakatengudibua munda muandi kabidi ne ditengula didi kadî dienjibua ne bianza mu diumusha dia malu a mubidi wa ha buloba, mu ditengula dia mu Kilisto. 12Nuakajikibua nʼandi mu dibatiza, munuakabishibua nʼandi munda muadi kabidi, bualu bua ditabusha dienu dia mu kuenza kua Nzambi wakamubisha munkatshi mua bafue. 13Nuenu kabidi, hanuakadi bafue bualu bua mibi yenu, ne hanuakadi kanui ne ditengula dia mibidi yenu, Nzambi wakunuvuisha muoyo hohamue nʼandi, yeye mumane kutubuikidila mibi yetu yonso; 14hakakuhuleye dibanda diakatufundilabo bua mikenshi, diakadi dituhisha, wakadiumusha munkatshi muetu, wakadikumina diodio ne milonda ku mutshi mutshiamakane. 15Hakadiumushileye makelenge ne makokeshi, wakamuenesha hatoke to, wakâkoka bu muatambi ku mutshi wandi mutshiamakane.
Bena Kilisto kabena ne bualu bua kulonda bilele bia hatuhu
16Nunku muntu kanulumbuluishi bualu bua bia kudia, anyi bua bia kunua, anyi bua dituku dia disanka dia bidia, anyi bua dituku diabala ngondo, anyi bua dituku dia Lumingu lua Bayuda; 17malu â adi mundidimbi wa malu alualua, kadi mubidi wau udi wa Kilisto. 18Muntu kanunyengi bukenshi buenu bualu bua kudihuekesha kuandi kudiye udisunguila, ne kukukuila kuandi kua banjelo, ne dilamata diandi dia mu bikena kumona, mûshibue hatuhu ku meshi andi a mubidi, 19udi kai ulamata Mutu, kudi mubidi wonso, mukoleshibue ne musuikakasha ku manungu ne mijilu, udiundaku ne kudiunda kua kudi Nzambi.
20Binuikala bafue ne Kilisto ku mayisha a kumudilu a ha buloba, ntshinyi tshinudi nuditekela ku nyima kua mikenshi ei bu munutshidi ne mioyo yenu mu buloba: ne, 21Kukuatshi, kulabudi, kulengi; 22(bintu ebi bionso nebijimine ne mudimu wabi) bu mudi mikenshi ne mayisha bia bantu? 23Bulelela, malu â adi ne tshileshilu tshia meshi mu ditendelela dia ku disua dia bantu, ne mu kudihuekesha ne mu kudikengesha kua mubidi; kadi kêna ne buimpe bua kukanda disankisha dia mubidi.
1Nunku binuikala babishibue hohamue ne Kilisto ku lufu, nukebe malu a mu diulu, mudi Kilisto, mushikame ku tshianza tshikole tshia Nzambi. 2Nuteke meshi enu ku malu a mu diulu, kanuateki ku malu a ha buloba. 3Bualu bua nuakafua, ne muoyo wenu udi musokoka ne Kilisto mu Nzambi. 4Hamueneshibua Kilisto udi muoyo wetu, hashishe nuenu kabidi nenumueneshibue nʼandi mu butumbi.
Bashihe malu mabi adi munda muabo, bangate malu mimpe a Nzambi
5Nunku nufuishe bituha bia mibidi yenu ya ha buloba: masandi, malu a bukoya, nkuka ya mubidi, disamina dibi dia mutshima, ne dikuma dia mutshima ku bintu didi kutendelela kua mpingu mene; 6bua malu â tshishi tshia Nzambi tshidi tshilua kudi bana ba buhidia; 7anuakendamu kabidi diambedi hanuakikala ne muoyo munkatshi mua malu â. 8Kadi katataka nudiumushile bienu kabidi malu â onso: lukuna, tshishi, lukinu, bihendu, mei a bundu mukana muenu. 9Kanushimianganyi, bualu bua nuakamana kuvula muntu mukulukulu ne bienzedi biandi, 10nuakaluata muntu muhia-muhia udi uvuishibua muhia-muhia mu dimanya dilelela, bu mudi tshifuanyikishi tshia Mumufuki. 11Nunku kakuena mua kuikala Muena Gelika ne Muena Yuda, Muena ditengula ne udi kai muena ditengula, musenshi, Muena Sekutia, muhika ne mudishikamine; kadi Kilisto udi malu onso ne udi mu malu onso.
12Nunku, bu munudi bantu basungula kudi Nzambi, ba tshijila ne bananga, luatai mutshima wa luse, ne wa dikuatshisha, ne wa kudihuekesha, ne wa kalolo, ne wa lutulu. 13Nuleshangane lutulu, nulekelelangane mibi yenu, hikala muntu ne mukuabo tshilumbu; bu muakanubuikidila Mukelenge mibi yenu; nuenu nuenze muomumue kabidi. 14Ha mutu ha malu â onso nuluate dinanga, didi tshisuikidi tshia malu onso a buakane buonso. 15Ne ditalala dia Kilisto dinukokeshe mu mitshima yenu; dinuakabikidibuamu kabidi mu mubidi umue; ne nuikale nusakidile Nzambi. 16Dî dia Kilisto dikale munda muenu ne bubanshi buadi; mu meshi onso nuyishangane ne nudimushangane ne misambu ya bena kuitabusha ba kale ne ya bena Kilisto ne ya Nyuma; nuimbile Nzambi misambu ne ngasa mu mitshima yenu. 17Ne malu onso anudi nuenza, ne mu mei ne mu bienzedi, enzai onso mu dina dia Mukelenge Yesu; nusakidile Nzambi Tatu bua bualu buandi.
Buala bua bakashi ne babayabo, ne bua bana bakese ne baledi babo, ne bua bahika ne banfumu babo
18Nuenu bakashi, nukokele babayenu, ke budi buakane mu Mukelenge. 19Nuenu balume, suai bakashi benu, ne lekelai kuikala ne mitshima ya luonji kudibo. 20Nuenu bana, nutumikile baledi benu mu malu onso, bua bualu ebu budi buanyishibua mu Mukelenge. 21Nuenu batatu, kanufikishi munda mua bana benu, bua mitshima yabo kaibungami. 22Nuenu bahika, mu malu onso nutumikile badi banfumu benu ba mu malu a ha buloba; kanuenji mudimu bu bahika ba mesu, bu basankishi ba bantu; kadi nunyeme ne mitshima mitoke nutshine Mukelenge. 23Malu onso anudi nuenza, nuenze ne mitshima yenu bu munudi nuenzela Mukelenge; kembu munudi nuenzela bantu; 24bualu bua nudi bamanye ne, Netuangate difutu dia buhianyi kudi Mukelenge. Nudi nukuatshila Mukelenge Kilisto mudimu. 25Bualu bua muntu udi wenza bualu bubi neangate kabidi bualu bubi buakenzeye bu difutu diandi; ne kakuena kansungunsungu kudi Nzambi.
1Nuenu banfumu, nuenzele bahika benu malu adi makane ne adi kâi ne kansungunsungu; bualu bua nudi bamanye ne nuenu kabidi nudi ne Mukelenge mu diulu.
Nutendelele Nzambi misangu yonso
2Nunanukile mu ditendelela dienu nutabalamu ne disakidila; 3nutulombele kabidi mu tshikondo tshiotshimue bua Nzambi atunzuluile tshibi tshia dî bua tuetu kuamba bualu busokoka bua Kilisto, buakunsuikilabo mu nkanu kabidi, 4bua meme kubumanyisha bantu, bu mundi nʼabu mbua kubambila. 5Nuende mu meshi ku mesu kua bantu badi kabai munkatshi mua bena ditabusha; nudisumbile tshikondo hatshiditshiku tshia kuenza bimpe. 6Mei enu ikale ne ngasa misangu yonso, matue bu lueho, bua nuenu mimanye mua kuandamuna muntu ne muntu dî.
Paulo udi ubatumina bana babo bakuabo ba mu Kilisto
7Tukiko, muanʼetu munanga wa mu Kilisto, muena mudimu wa lulamatu ne muhika nʼanyi mu Mukelenge, neanumanyishe malu anyi onso; 8unakatuma kunudi bua bualu ebu mene, bua nuenu kumanya malu etu ne bua yeye asambe mitshima yenu. 9Nakatuma Onesimo ngandi, udi muanʼetu wa mu Kilisto wa lulamatu ne munanga, udi muena kuenu. Nebanumanyishe malu onso a kunoko.
10Alistâko, muena lukanu nʼanyi, udi unuela muoyo, ne Mâko, muanʼabo ne Bânaba (nuakamana kuangata mikenshi ya bualu buandi; bialueye kunudi, numuitabushe) 11ne Yesu, udibo babikila ne Yusto, badi ku luseke lua batengula; anu bobo nkayabo badi benzeshanganyi nʼanyi ba mudimu bua bukelenge bua Nzambi, bobo mene bakuikala basambi kundi. 12Epafa, udi umue wenu ne muhika wa Kilisto Yesu, udi unutumina muoyo, udi utshinta bikole misangu yonso bua bualu buenu mu mitendelelu yandi, bua nuenu mijalame bakane tshishiki, ne bamanyishibue bimpe mu disua dionso dia Nzambi. 13Bualu bua ndi mumanyi wa bualu buandi ne, Yeye udi utamba kuikala ne mudimu wa bungi bua bualu buenu ne bua badi mu Laodikiya ne bua badi mu Hielapoli. 14Luka, nganga buka munanga, ne Dema badi banutumina muoyo. 15Nuele muoyo kudi bana betu ba mu Kilisto ba mu Laodikiya, ne kudi Numpa ne bena ekelesia ba mu nsubu wandi. 16Ne hamanabo kubala mukanda eu munkatshi muenu, nûbadishe bena ekelesia ba mu Laodikiya kabidi; ne nuenu kabidi nubale mukanda wanyi udi ufuma ku Laodikiya. 17Nuambile Âkipo kabidi ne, Udimuke bua mudimu uwakangata mu Mukelenge, bua wewe ûshikishe.
18Diela dia muoyo dia kudi meme Paulo difunda ne tshianza tshianyi. Neuluke nkanu yanyi. Ngasa ikale nʼenu.